| Aligátor da China |
| --- |
|  |
| Estado de conservación |
| CríticoCrítico |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Sauropsida |
| Orde: | Crocodilia |
| Familia: | Alligatoridae |
| Xénero: | *Alligator* |
| Especie: | ***A. sinensis***Fauvel, 1879 |

 |
|  |

O **aligátor da China** (***Alligator sinensis***) é un réptil crocodilio pertencente ao xénero *Alligator* da familia Alligatoridae. É a única especie de aligatóridos presente en Asia, sendo endémica da China oriental.

Características
---------------

Detalle da cabeza.
O seu aspecto é moi semellante ao do seu conxénere americano, o aligátor do Mississippi (*Alligator mississippiensis*), porén posúe algúns trazos distintivos.

Por unha parte, é notablemente máis pequeno, rondando normalmente na idade adulta os 1,5 metros de longo e un peso de 36 kg. De feito, é unha especie que crece moi lentamente, chegando aos 60 cm de longo só ao cabo de dous anos. Non obstante, hai rexistros dalgúns machos excepcionalmente grandes, que chegaron a atinxir os 2,1m e os 45 kg. Por outra parte, a diferenza do *Alligator mississippiensis* está completamente acoirazado: ten escamas por todo o corpo, incluído o ventre, característica que comparten poucos crocodilios.

O aligátor chinés ten as mesmas proporcións ca o americano, a pesar das súas reducidas dimensións. Só se observa a diferenza de que as crías acabadas de saír do ovo posúen unha cabeza máis desenvolvida, o que probabelmente lles permite alimentarse de insectos acuáticos maiores ca aqueles que caza a proxenie do aligátor americano.

Bioloxía e ecoloxía
-------------------

Vive nuns poucos ríos do leste da China e é de carácter moi tímido e dócil, inclusive no caso dos exemplares salvaxes. Aliméntase case exclusivamente de peixes e ras que captura baixo da auga, aínda que nas zonas habitadas pode matar galiñas e cans. Tamén pode comer ratas, e con elas o veleno usado para combatelas. Isto fixo diminuír o seu número en varias rexións durante os últimos decenios. Non se rexistrou nunca un ataque contra humanos.

Distribución e hábitat
----------------------

Vive nunha rexión subtropical, temperada. O seu hábitat habitual son lugares de baixa elevación e con zonas de auga doce coma pantanos, lagos, arroios e estanques. As zonas húmidas son extremadamente importantes para o aligátor da China dada a biodiversidade animal que hai nelas.

Conservación
------------

O aligátor chinés desapareceu de amplas zonas da súa antiga distribución debido á presión humana, que cultiva as ribeiras onde descansan e aniñan, e pesca en grandes cantidades os peixes que constitúen a maior parte da súa dieta. Actualmente restan uns 300 exemplares en estado salvaxe e é realmente difícil localizar niñadas nos ríos chineses, polo que se considera que esta especie corre grave perigo de extinción. Con todo, en catividade reprodúcese de forma rápida e abundante, polo que numerosos zoolóxicos confían en que os programas de cría nesta modalidade poidan salvar a especie. Uns 10.000 exemplares están repartidos por distintos zoos do mundo.

Notas
-----

1. 1 2  Crocodile Specialist Group (1996). "Alligator sinensis". *Lista Vermella de especies ameazadas. Versión 2015.2* (en inglés). Unión Internacional para a Conservación da Natureza. Consultado o 29 de xullo de 2015.
2. ↑  Definición de aligátor no *Dicionario de Galego* de Ir Indo e a Xunta de Galicia.
3. ↑  Diccionario das ciencias da natureza e da saúde (A-C), páx. 175, A Coruña, Deputación da Coruña, 2000.
4. ↑  VV.AA (2006): Diciopedia do Século 21. Galaxia, Vigo.ISBN 978-84-8288-942-9
5. ↑  Groppi, Lauren. "Animal Diversity Web." ADW: Alligator Sinensis: INFORMATION. Animal Diversity Web, n.d. Web. 24 Oct. 2013.
6. ↑  Thorbjarnarson, John, et al. "Wild populations of the Chinese alligator approach extinction." Biological Conservation 103.1 (2002): 93-102.
7. ↑  Gallagher, Sean. "The Chinese Alligator, A Species On The Brink." News Watch. National Geographic, 26 Apr. 2011. Web. 23 Oct. 2013. <>.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Aligátor da China Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Aligátor da China*** |

### Ligazóns externas

* Cría en catividade de crocodilios
* Crocodilian Online Arquivado 08 de xullo de 2011 en Wayback Machine.
* ARKive: Aligátor chinés

|  |  |
| --- | --- |
| Control de autoridades | 
* Wd: Q194422
* EBID: ID
* LCCN: sh2009005884

 |

|  |  |
| --- | --- |
| Identificadores taxonómicos | 
* ADW: Alligator\_sinensis
* EOL: 796028
* Fossilworks: 173237
* GBIF: 2441368
* iNaturalist: 26156
* IRMNG: 11046313
* ITIS: 202209
* IUCN: 867
* NCBI: 38654
* SeaLifeBase: 67486
* Species+: 6693

 |

|  |  |
| --- | --- |
| Identificadores | 
* UMLS: C0327168
* UNII: 84J9N01R1K

 |